b'\n_START_ARTICLE_\nNegaci\xc3\xb3 del genocidi armeni\n_START_PARAGRAPH_\nLa negaci\xc3\xb3 del genocidi armeni \xc3\xa9s la negaci\xc3\xb3 que els esdeveniments ocorreguts a l\'Imperi Otom\xc3\xa0 despr\xc3\xa9s del 24 d\'abril de 1915 i la Llei Tehcir de maig de 1915 formaven part d\'un genocidi organitzat per l\'Estat contra la poblaci\xc3\xb3 arm\xc3\xa8nia de l\'imperi i que el genocidi armeni va oc\xc3\xb3rrer. Alguns treballs com l\'estudi de Peter Balakian The Burning Tigris (HarperCollins, 2003) asseguren haver demostrat el contrari.\n_START_SECTION_\nTurquia\n_START_PARAGRAPH_\nLa Rep\xc3\xbablica de Turquia nega que les autoritats otomanes intentessin eliminar el poble armeni. Turquia reconeix que durant la Primera Guerra Mundial van morir molts armenis, per\xc3\xb2 expliquen que tamb\xc3\xa9 van morir turcs, i que es van cometre matances per ambdues parts a conseq\xc3\xbc\xc3\xa8ncia de la viol\xc3\xa8ncia inter\xc3\xa8tnica i el conflicte principal de la Primera Guerra Mundial._NEWLINE_Turquia tamb\xc3\xa9 critica les semblances amb l\'Holocaust i una menci\xc3\xb3 d\'un genocidi armeni a qualsevol part del m\xc3\xb3n pot trobar-se \xc3\xbanicament amb una queixa formal de l\'ambaixador turc, mentre que la menci\xc3\xb3 d\'aquest fet a Turquia pot comportar la possibilitat de l\'obertura d\'un processament judicial i la condemna a pres\xc3\xb3, com en el cas del periodista Hrant Dink o l\'escriptor turc i guanyador d\'un Premi Nobel Orhan Pamuk, el cas del qual va ser retirat per un tribunal turc._NEWLINE_L\'executiu d\'Ankara tamb\xc3\xa9 ha criticat l\'exig\xc3\xa8ncia del Parlament Europeu que Turquia reconegui l\'exist\xc3\xa8ncia del genocidi armeni. En un comunicat dif\xc3\xb3s pel Ministeri d\'Afers Exteriors turc, Ankara nega l\'exist\xc3\xa8ncia del genocidi i afirma que "les controv\xc3\xa8rsies hist\xc3\xb2riques han de ser avaluades pels historiadors"._NEWLINE_Hi va haver una recent oferta per part del primer ministre turc, Recep Tayyip Erdo\xc4\x9fan, el mar\xc3\xa7 de 2005, als historiadors turcs, armenis i de la resta de nacions, perqu\xc3\xa8 formessin una comissi\xc3\xb3 que establ\xc3\xads la veritat dels esdeveniments de 1915. Les relacions entre Turquia i Arm\xc3\xa8nia continuen estancades. Turquia ha tancat les fronteres terrestres amb Arm\xc3\xa8nia, a causa del control armeni de l\'Alt Karabagh.\n_START_SECTION_\nFran\xc3\xa7a\n_START_PARAGRAPH_\nEl 2011 s\'anunci\xc3\xa0 un projecte de llei, a uns mesos de les eleccions presidencials, en qu\xc3\xa8 es penalitzaria qui negu\xc3\xa9s el genocidi armeni, igual com es fa amb l\'Holocaust. Aquest anunci reb\xc3\xa9 fortes cr\xc3\xadtiques dels turcs al\xc2\xb7legant la impossibilitat que el seu pa\xc3\xads es defens\xc3\xa9s d\'al\xc2\xb7legacions falses i sense fonament._NEWLINE_Tanmateix, el 22 de desembre del 2011, l\'Assemblea Nacional de Fran\xc3\xa7a va aprovar, per \xc3\xa0mplia majoria, una nova proposici\xc3\xb3 de llei que condemnava la negaci\xc3\xb3 d\'un genocidi, incl\xc3\xb2s el dels armenis, la qual cosa va provocar un fort descontentament de Turquia, que va denunciar \xc2\xabuna tra\xc3\xafci\xc3\xb3 a la hist\xc3\xb2ria\xc2\xbb i crid\xc3\xa0 a consultes el seu ambaixador.'